b"\n_START_ARTICLE_\nPrakeikimas\n_START_PARAGRAPH_\nPrakeikimas \xc4\xafvairiose religijose ir tik\xc4\x97jimuose \xe2\x80\x93 tai tam tikra malda, reikalavimas, i\xc5\xa1rei\xc5\xa1kiantis blogo palink\xc4\x97jim\xc4\x85 kitam asmeniui ar \xc5\xbemoni\xc5\xb3 grupei, vietai ir pan. Prakeikimu taip pat vadinamas ir numanomai tokius norus \xc4\xafgyvendinantis antgamtin\xc4\x97s j\xc4\x97gos veikimas, atpa\xc5\xbe\xc4\xafstamas i\xc5\xa1 matom\xc5\xb3 pasekmi\xc5\xb3. Prakeikimo pra\xc5\xa1oma meld\xc5\xbeiant teisingumo, norint, kad b\xc5\xabt\xc5\xb3 nubaustas kaltininkas, piktadaris arba prie\xc5\xa1as.\n_START_SECTION_\nReliginiai prakeikimai ir j\xc5\xb3 neutralizavimas\n_START_PARAGRAPH_\nPrakeikimai sutinkami daugumoje religij\xc5\xb3. Daugelyje religij\xc5\xb3 prakeikimai draud\xc5\xbeiami, kitose \xe2\x80\x93 toleruojami kaip savigyna nuo pikt\xc5\xb3j\xc5\xb3 dvasi\xc5\xb3. Daugumoje religij\xc5\xb3 egzistuoja prakeikim\xc5\xb3 nu\xc4\x97mimo praktika. Da\xc5\xbenai dvasiniai negalavimai, pikt\xc5\xb3 dvasi\xc5\xb3 aps\xc4\x97dimai, bloga nuotaika, besikartojan\xc4\x8dios tragedijos, fiziniai tr\xc5\xabkumai priskiriami prakeikim\xc5\xb3 poveikiui. Vudu magai prakeikim\xc5\xb3 panaikinimui naudoja \xc5\xbeoleles, burtus ir mistinius ritualus. Pagal Vatikano pateikiam\xc4\x85 informacij\xc4\x85, pats Vatikanas turi apie 300 dirban\xc4\x8di\xc5\xb3 egzorcist\xc5\xb3, u\xc5\xbesiiman\xc4\x8di\xc5\xb3 pikt\xc5\xb3j\xc5\xb3 dvasi\xc5\xb3 ir demon\xc5\xb3 i\xc5\xa1varymu. Protestantizme prakeikim\xc5\xb3 neutralizavimui naudojami tik Biblijoje pamin\xc4\x97ti b\xc5\xabdai \xe2\x80\x93 malda, atgaila, pasnikas, palaiminimai, pastoriaus rank\xc5\xb3 u\xc5\xbed\xc4\x97jimas, krik\xc5\xa1tas._NEWLINE_Krik\xc5\xa1\xc4\x8dionyb\xc4\x97je ir judaizme prakeikimo terminas taikomas Ievos ir Adomo pirmajai nuod\xc4\x97mei, kitose kult\xc5\xabrose moters menstruacijoms apib\xc5\xabdinti.\n_START_SECTION_\nPrakeikimai tautosakoje\n_START_PARAGRAPH_\nPiktadari\xc5\xa1kas prakeikimas da\xc5\xbenai sutinkamas vudu kultuose, satanizme, juodojoje magijoje. Prakeikimai da\xc5\xbeni vietin\xc4\x97se religijose ir papro\xc4\x8diuose. Labai didel\xc4\x99 reik\xc5\xa1m\xc4\x99 prakeikimai vaidina ind\xc5\xb3 kult\xc5\xabroje. Indai tvirtai tiki vietini\xc5\xb3 fakir\xc5\xb3 teise blogus \xc5\xbemones prakeikti bei gerus \xc5\xbemones palaiminti._NEWLINE_Afroamerikie\xc4\x8diai hudu savo prakeikimus \xe2\x80\x9epadeda ant kelio\xe2\x80\x9c, \xc5\xbemogui pra\xc4\x97jus prakeikt\xc4\x85 viet\xc4\x85, pad\xc4\x97tas prakeikimas jam pereina. Vidur\xc5\xbeemio regiono \xc5\xbemon\xc4\x97s tiki pikta akimi. JAV ami\xc5\xa1ai ir Vokietijos fermeriai tiki raganavimu, susiejusiu su \xc5\xbeemdirbyste. Jei karv\xc4\x97s nebeduoda pieno, prastai u\xc5\xbedera derlius ar arklys su\xc5\xa1lubuoja, visa kalt\xc4\x97 metama arklid\xc4\x97s raganai. Lietuvoje prietaringi \xc5\xbemon\xc4\x97s bijo juodos kat\xc4\x97s, perb\xc4\x97gan\xc4\x8dios keli\xc4\x85; penktadienio, 13 m\xc4\x97nesio dienos; i\xc5\xa1lipimo kaire koja i\xc5\xa1 lovos, ir pan.\n_START_SECTION_\nPrakeikimai senov\xc4\x97s Romoje ir Graikijoje\n_START_PARAGRAPH_\nRomoje ir Graikijoje prakeikimai buvo gana oficial\xc5\xabs, da\xc5\xbenai sura\xc5\xa1omi ant \xc5\xa1vinini\xc5\xb3 lenteli\xc5\xb3, pra\xc5\xa1ant piktosios dvasios, demono arba mirusio \xc5\xbemogaus \xc4\xafvykdyti u\xc5\xbera\xc5\xa1yt\xc4\x85 prakeikim\xc4\x85. Lentel\xc4\x97 b\xc5\xabdavo nune\xc5\xa1ama \xc4\xaf toki\xc4\x85 viet\xc4\x85 kaip kapaviet\xc4\x97, kapin\xc4\x97s ar \xc5\xa1altinis. Prakeikimo lenteles rom\xc4\x97nai vadino tabulae defixiones, graikai katadesmoi. Tekstuose pra\xc5\xa1oma nubausti prie\xc5\xa1\xc4\x85 fizi\xc5\xa1kai (kad jam b\xc5\xabt\xc5\xb3 nukirsta ranka, sulau\xc5\xbeyta koja), po to paai\xc5\xa1kinama, kod\xc4\x97l \xe2\x80\x93 u\xc5\xbe vagyst\xc4\x99, apgaul\xc4\x99, skolos negr\xc4\x85\xc5\xbeinim\xc4\x85. Pagoni\xc5\xa1koje Italijoje prakeikimai buvo u\xc5\xbekasami po \xc5\xbeeme.\n_START_SECTION_\nKelt\xc5\xb3 prakeikimai\n_START_PARAGRAPH_\nKeltai vartojo \xc4\xafvairus prakeikimus. Airijoje \xc5\xbeinomas akmens prakeikimas, juo \xc5\xbemogui atimama laim\xc4\x97; kiau\xc5\xa1inio prakeikimas, atimantis vaisingum\xc4\x85; Nauj\xc5\xb3 met\xc5\xb3 prakeikimas, kuriuo sugadinami visi metai; pieno prakeikimas, kai pienas atitenka kitai karvei.\n_START_SECTION_\nPrakeikimai Talmude\n_START_PARAGRAPH_\n\xc5\xbdyd\xc5\xb3 rabinai tiki prakeikim\xc5\xb3 j\xc4\x97ga. Manoma, kad prakeikimai gali atsirasti tik maldos pagalba (Ta'an. 23b); piktadari\xc5\xa1kas prakeikimas yra neefektyvus, tod\xc4\x97l ma\xc5\xbeai tik\xc4\x97tinas (Makkot 11a), prakeikimas krenta ant prakeik\xc4\x97jo galvos (Sanhedrin 49a). Pagal Talmud\xc4\x85, jei \xc5\xbemona, girdint vyrui, prakeikia jo t\xc4\x97vus, vyras turi su ja i\xc5\xa1siskirti ir neduoti jai nei vieno \xc5\xa1ekelio (Ket. 72a). Prakeikimai leistini tik religiniais motyvais: jei ka\xc5\xbekas, skaitydamas Tanach\xc4\x85, klaidingai prana\xc5\xa1auja Mesijo at\xc4\x97jim\xc4\x85, jis turi b\xc5\xabti prakeiktas (Sanhedrin 97b). Prakeiktu laikomas \xc5\xbemogus, atlik\xc4\x99s baud\xc5\xbeiamus veiksmus ir taip nusipeln\xc4\x99s bausm\xc4\x97s. \xc5\xbdyd\xc5\xb3 legendose minimas prakeikimas ne tik \xc5\xbeod\xc5\xbeiu, bet ir prakeikimas piktu \xc5\xbevilgsniu, d\xc4\x97l kurio prakeiktasis mirdavo arba nuskursdavo (Sotah 46b).\n_START_SECTION_\nPrakeikimai Biblijoje\n_START_PARAGRAPH_\nPirmasis Biblijoje pamin\xc4\x97tas Dievo prakeikimas krito ant \xc5\xbeal\xc4\x8dio (Pr. 3:14), v\xc4\x97liau ant Ievos ir Adomo. D\xc4\x97l \xc5\xa1io prakeikimo moteris gimdo skausmuose, vyras prakaitu u\xc5\xbedirba duon\xc4\x85. Senajame testamente prakeikimas buvo laikomas efektyvia bausm\xc4\x97s priemone, nors bendrai Biblijoje prakeikimas laikomas \xc5\xbemogaus noru, kur\xc4\xaf \xc4\xafvykdyti gali tik vienas Dievas (jei prakeikimas teisingas ir pelnytas). Pagal Saliamon\xc4\x85 prakeikimas aplenkia savo taikin\xc4\xaf (Pt 26:2) ir krenta ant to, kas j\xc4\xaf paleid\xc5\xbeia (Pr. 12:3). Piktadario prakeikim\xc4\x85 Dievas gali paversti prakeikto \xc5\xbemogaus palaiminimu (Pk. I 23:5). Prakeikimai Biblijoje priskiriami prie nuod\xc4\x97mi\xc5\xb3, ta\xc4\x8diau kartais jie tarnauja kaip savigynos priemon\xc4\x97 nuskriaustiems ir apgautiems(Pt.30:10,11:26,Tei. 9:57). Tikima, kad prakeikimas, i\xc5\xa1sakytas teisingo \xc5\xbemogaus, yra pats veiksmingiausias (Pr. 9:25, 27:12, 2 K. 2:2:24). Senajame testamente visi prakeikimai sura\xc5\xa1yti Pakartoto \xc4\xaestatymo knygoje 28:15. Manoma, kad vien\xc4\x85, du ar net daugiau prakeikim\xc5\xb3 yra patyr\xc4\x99s kiekvienas \xc5\xbemogus. Naujajame testamente Paulius mato J\xc4\x97zaus nukry\xc5\xbeiavim\xc4\x85 kaip pagrindin\xc4\xaf \xc5\xbemonijos prakeiksm\xc4\x85 (Gal 3:13), tur\xc4\x97damas omenyje Pakartoto \xc4\xaestatymo 21:22 Jei \xc5\xbemogus bus padar\xc4\x99s nusikaltim\xc4\x85, vert\xc4\x85 mirties bausm\xc4\x97s, ir, bausm\xc4\x99 \xc4\xafvykd\xc5\xbeius, pakabinsi jo lavon\xc4\x85 ant med\xc5\xbeio, jo k\xc5\xabnas neturi ant med\xc5\xbeio likti vis\xc4\x85 nakt\xc4\xaf. Palaidosi j\xc4\xaf t\xc4\x85 pa\xc4\x8di\xc4\x85 dien\xc4\x85, nes Dievo prakeikimas bus tam, kuris kabo ant med\xc5\xbeio."